کەسێک نیم دەست لەملانی مێژوو بم، چاو لە ئـێستا بپۆشم و داھاتو بە گرنگ نەبینم، ڕۆژمێری مرۆڤەکان جیاوازن .. جیاواز ، بۆ ھەندێک .. کۆیلە بوونە، شەرمە، ناپاکییە چۆن گوزارشتی لێدەکەت دەریایەک تفی لەعنەتکردنە لێیان، بە پێچەوانەی بێ مۆرڵی ئـەمانەوە، کۆمەڵێک لە فریشتە فریادڕەسەکان ساتەکانی ژیانیان لێوان لێوە لە جوانی، بەرەنگار بوونەوە، سادەیی و لادانی وەیشومەی ڕەش بۆ بەدیھێنانی ئـاسۆیەکی گەش.
بەڵێ کە رۆژ دەبێتە مێژوو بۆ ئـەم ئـینسانە ڕوح زیندوانەی ھزرمان بەردەوام خەیاڵامان بۆ خۆ دەبەن لە شێوەی پاڵەوانە ئـەفسانەییەکان ، بۆ ھەرچی گەیشتنی کاروانی فەزیلەت بە دونیای ئـارام ، کارەکتەر ئـاسا بەھای جوانی کۆمڵگەیەکی سەرکوتکراو بۆ ئـازادی نمایش دەکەن.
لەم ساتەدا خەیاڵدانمان پرسیاری جۆری جوانیەکانیان دەکات و داخۆ جۆرە بوون ؟ جوانی ژیانەوەی بەرخودان، سەوزبوونەی ووڵاتێکی زەرد هەڵگەڕاو،گەشانەوەی گڕێکی پەنگ خوادوو لە نیشتمان ، هەرجەندە ئەم مێژووە بۆ ئـازیزانی کۆستێکی یەکجارگەورەیە ھاوکات بیرھێنانەوەی ڕایەڵەی پلانی نۆکەرایەتی کورد و دڕندەیی بەعسە کە لە بەغدا و کەرەجەوە گەڵاڵە کرا ، بیرتان نەچێ تا ئـەم لەحزەیەش ئـەم فۆرمە قێزەونە درێژەی ھەیە بە شێوازێکی فراوان و ئـاشکرا تر.
سەرکردەی ڕۆژانی یەئـس لە شەوەزنگی تارییکیدا وەکو مانگ ھەڵھات ، ھەستانەوەی دوای ھەرەسی سەرڕێخست ، چرایەکی داگیرسان ڕۆشناییەکەی پەلیکێشا بۆ کوچە و کۆڵانی ماڵە قوڕەکان ، ئـیسپاتی کرد شۆڕش و بەرخودان سەرکردەی خاکی دەخوازێ.
لای ئـەم زاتە باڵاترین پلەی ڕێزو وەفای بەخیشی بووە کەس وکاری شەھیدان، فەرماندە گەرمیانیەکەی شۆڕشی ئـەیلول خوێنی دەیان بگرە سەدان ھاوڕێی سەنگەری بەرنگاربوونەوە ناخی دەھەژاند لەسەر و بەندی ھەرسدا ، ھەربۆیە دەستبەرداربوون لە چەک و شۆرش بە ڕووی دوژمندا بە مەنتقێکی ناعەقڵانی وێناکرد.
پیاوێک بە تەواوی وورە بەرزی و بەرپرسیاریەوە تێبکۆشی بۆ ئـازادی نەتەوەیەک ھەزمکردنی زروفێک لەو جۆرە ئـەستەمە بۆی، ھەر بۆیە خۆی پێناگیرێ، لە سەردانێکی کوتوپڕی ڕەخنە ئـامێزدا خۆی دەگەیەنێتە لای بکەری دۆخە نەخوازراوەکە( مەلا مستەفا) ، بوێرانە ڕووبەڕوو پێی ڕاگەیاند ئـەم دۆخە دوورە لە خواستی ئـێمە (پێشمەرگە)، بەرپرسیاری یەکەمی ئـەم شکستە گەورەیەن، ئـێستا چی بە بنەماڵەی شەھیدان دەڵێن؟ پێشیگەیاند کە ھیچ کاتێ (مەلا مستەفا) ی بە سەرکردەی خۆی نەزانیوە !! خەسڵەتی مرۆڤی قارەمان بەربەستەکان ھەموو دەبڕێ بێباکانە دوور لە موجامەلە قسەی دەبێ، بۆ ھەمیشەش خۆشەویستی خەڵکی سادە و دوژمنی پاوانخوازەکانە، کاکە حەمە بە گەڕانەوەی بۆ شاخ و درێژەدانی خەبات، پەیامی ڕاستگۆیی بۆ تێکۆشان و فەرھەنگێک خاڵی لە وەچانی شەرمی ( ئـاشبەتاڵ) گەیاند بە ھەمووان.
ئـەم دەستە ژمارەیە ( ١،٩،٧،٧،٧،٢،٣)بە پڕبەھاترین مرواری ئـەھۆنمەوە ، ملوانکە ئـاسا دیکەمە گەردنی کەسە دانسقەکانی ئـەمڕۆی نیشتمانەکەم، لە کاتێکدا بەگیرفانی خاڵێیەوە باوەش دەکات بە جگەر گۆشەکەیدا بە حەسرەتێکی قوڵ و وورەیەکی پۆلایینەوە بەرەوە سەنگەر ھەنگاو دەنێ، چنگێ لە خاک ھەڵدەگرێت ماچی دەکات، بە نیگایەک پێمان دەڵێ بەردەوامبن لە ھۆنینەوەی ملونکەکان.
ئـەی سەرکردە ، ڕۆحی ئـێوە و بوێریتان سەدان کەسی جوان و دڵی سادەی ڕسکاندوە، بەڵام .. بەڵام سەرکردە زۆر ببورە ناخوازم باسی ئـەو بونەوەرە زڕانەت بۆ بکەم کە ناویان نراوە سەرکردە چونکە فەزایەک لە دڕدۆنگی ژیان و بێ ئـومێدی بۆ داھاتوو ئـەچەرخێنن ، عەوامیش بەتامی ئـەو ڕۆژانەی ئـێوەی تێدا پێکران دڵتەنگ و غەمباری ئـەمڕۆ و سبەینێی وەچەکانن.
کاکە حەمە من ناتوانم چیتر بە شەھید بانگت بکەم ، لێم مەگرە بۆ؟ ئـاخر دەڕندەکانی دوێنێ کە دەستیان چووە خوێنی تۆ ھەمان بەرگیان بەباڵای پڕ شەرمیاندا دراوە، گەڕیدە و وێڵی ناوێکم وەک پێشگرێ ، تەنھا ووشەیەکیشی لەوان نەچێت.
ببورە سەرکردە .. ئـەوانەی دوێنێ درێژەیاندا بە خەبات و ڕێگەتان ئـەمڕۆ چاوی خۆیان لێخستەوە وەک ئـەوەی نە بایان دیبێت نە ناباران، سەرمایە و پڕکردنی گیرفان ئـەولەویەتی خەباتە بۆیان، گەورەترین درۆ بەناوی ئـێوەوە دەکەن، سوێندخواردن بە خوێنی ئـاڵتان بۆ شاردنەوەی ناپاکیان بە لێشاوە، سەرباری ئـەمانەش نەفەس و قەڵەم ھەبوو بە خشکەیی ھەوڵیان ئـەدا دزی لە خەرمانی پڕ سەروەریت بکەین ، بێگا.. بە وێنەی خامەیەکی لەرزۆک کنەی دەکرد بە پەڕاوی درۆ ھەڵبەستراوی بەر بە ڕۆشنی مانگە شەو بگرێ .
کاکە حەمە دڵنیابە ھاوڕێ دڵسۆزەکانت ھەمان سەفەری تۆیان گرتەبەر، کەسێ نی یە لەئـێوە بچێ یەکە یەکە دواھەنگاوی پڕشکۆیان کەوتە سەر ڕێچکەی ماڵئـاوایی و ھاوشێوەی تۆ بارانی غەم نیشتمانی داپۆشی.
ئـێوە گەورەبوون لە بەرخودان ، سەرکردە و قوتابخانە بوون بۆ نەوەکان ، ئـێوە و ئـەمان زۆر جیاوازن ، داوائـەکەم لەم ڕۆژەدا ھەرچی دزە واز لە ئـەشکی درۆیینە بێنێ بە خوێنتان، لەم ڕۆژەدا جیا لە خۆشەویستەکانت مەزارگەکەت ئـاواڵەیە بۆ پێشوازی ئـەو جوتیارە ماندو و دانسقانەی ئـەوێ ڕۆژێ لە ئـامێزی خۆشەویستی گرتن و کۆڵە پشتەکەتیان پڕ کرد لەنان. یادتان بە خێر سەرکردەی ڕۆژانی سەخت (کاکە حەمە غەفور ئـاغجەلەری ) و چەپکە گوڵە ڕوح سپیەکان(کاکە ئهنوهر كهریم عهلی بهیانی، کاکە عهبدوڵڵا تۆفیق، کاکە حامید مهلا ئهحمهد، کاکە كهریم مهلا ئهحمهد، کاکە سهعید عومهر و کاکە ڕهزا عومهر) سەفەرتان ئـەشکی باران.
بەم ھۆنراوەیە بەجێتان دەھێڵم بۆ بەرز ڕاگرتنی ئـەم یادە بە سوێیە:
چڵە نێزگزی گەڕانەوەی
بەھاری نوێ
بەخشێنەری پرشنگی ووزە
دە ھەستەوە .. پشوو بەسە
ڕوحت ببەخشە بە گوڵێ
ھەرچی زووە
گوڵدانی نیشتمانەکەم
ئـاواکات..
بۆگەنی داپۆشێ ،
ھەناسەی نوێ
بە گوڵاوی ڕوحتان
ئـاشناکات.
چالاک ئـاغجەلەری